寄錄事王君玉
作者：陸文圭
朝代：宋

paragraphs: 風沙瞇行人，日脚黄無光。
愁鴟蹲古木，凍雁拾餘糧。
荒城雞犬寂，古堠荆蒿長。
瘦馬兀冰塗，龍塞天一方。
今晨發申浦，何日抵漁陽。
道傍轉徙氓，啼哭勢倉黄。
惰游散不歸，信美非吾鄉。
錦衣雖云樂，無褐可憐傷。
南泝江悠悠，北視天茫茫。
遠煩公護視，雨雪上河梁。
從事豈獨賢，簡書詎能忘。
嗟爾居者逸，擁氈坐高堂。
且置勿復道，擊筑飲離觴。